**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τα νομοσχέδια «Ο περί Κοινωνικών Ασφαλίσεων (Τροποποιητικός) Νόμος του 2024» και «Ο** **περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής (Τροποποιητικός) Νόμος του 2024»**

**Παρόντες:**

 Αντρέας Καυκαλιάς, πρόεδρος Ονούφριος Κουλλά

 Χρίστος Χριστόφιας Χρίστος Σενέκης

 Φωτεινή Τσιρίδου Μαρίνος Μουσιούττας

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πρώτο νομοσχέδιο σε μία συνεδρία της, που πραγματοποιήθηκε στις 6 Φεβρουαρίου 2024, και το πρώτο και το δεύτερο νομοσχέδιο σε τέσσερις συνεδρίες της, που πραγματοποιήθηκαν στις 19 Μαρτίου και στις 9, 16 και 23 Απριλίου 2024. Στο πλαίσιο της εξέτασης των εν λόγω νομοσχεδίων κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας, του Γραφείου της Επιτρόπου Προστασίας των Δικαιωμάτων του Παιδιού, του Γραφείου της Επιτρόπου Διοικήσεως και Προστασίας Ανθρωπίνων Δικαιωμάτων, της Παγκύπριας Οργάνωσης Πολυτέκνων (ΠΟΠ), της Παγκύπριας Οργάνωσης Πενταμελούς Οικογένειας (ΠΟΠΟ), των συνδικαλιστικών οργανώσεων «Παγκύπρια Εργατική Ομοσπονδία» (ΠΕΟ), «Συνομοσπονδία Εργαζομένων Κύπρου» (ΣΕΚ), «Δημοκρατική Εργατική Ομοσπονδία Κύπρου» (ΔΕΟΚ), «Παγκύπρια Συντεχνία Δημοσίων Υπαλλήλων» (ΠΑΣΥΔΥ), «Ανεξάρτητη Συντεχνία Δημοσίων Υπαλλήλων Κύπρου» (ΑΣΔΥΚ), «Παγκύπρια Ομοσπονδία Ανεξάρτητων Συνδικαλιστικών Οργανώσεων» (ΠΟΑΣΟ) και «Παγκύπρια Συντεχνία ΙΣΟΤΗΤΑ», καθώς και των εργοδοτικών οργανώσεων «Ομοσπονδία Εργοδοτών και Βιομηχάνων» (ΟΕΒ), «Κυπριακό Εμπορικό και Βιομηχανικό Επιμελητήριο» (ΚΕΒΕ) και «Γενική Συνομοσπονδία Παγκύπριων Οργανώσεων Βιοτεχνών Επαγγελματιών Καταστηματαρχών» (ΓΣ ΠΟΒΕΚ).

 Ο Παγκύπριος Σύνδεσμος Μονογονεϊκών Οικογενειών και Φίλων, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

 Σημειώνεται ότι στο στάδιο της εξέτασης των νομοσχεδίων παρευρέθηκαν επίσης τα μέλη της επιτροπής κ. Γιώργος Κουκουμάς, Δημήτρης Δημητρίου, Πανίκος Λεωνίδου, Σωτήρης Ιωάννου και Ανδρέας Αποστόλου.

Σκοπός του πρώτου νομοσχεδίου είναι η τροποποίηση του περί Κοινωνικών Ασφαλίσεων Νόμου, ώστε να παρασχεθεί δικαίωμα στους αυτοτελώς εργαζομένους να λαμβάνουν επίδομα γονικής άδειας και παροχές σε περιπτώσεις επαγγελματικών βλαβών και να καθοριστούν οι συναφείς ασφαλιστικές δικλίδες για τη λήψη αυτών.

 Ειδικότερα, με τις πρόνοιες του πρώτου νομοσχεδίου, ως αυτό αρχικά κατατέθηκε στη Βουλή, προβλέπονται μεταξύ άλλων τα ακόλουθα:

1. Καθορισμός των όρων και των προϋποθέσεων για τη χορήγηση δικαιώματος σε επίδομα γονικής άδειας για κάθε ασφαλισμένο αυτοτελώς εργαζόμενο, επιπροσθέτως των αντίστοιχων όρων και προϋποθέσεων που ήδη ισχύουν για τους ασφαλισμένους μισθωτούς. Οι εν λόγω επιπρόσθετοι όροι και προϋποθέσεις αφορούν τα ακόλουθα:

α. Ο ασφαλισμένος αυτοτελώς εργαζόμενος να έχει καταβάλει τις οφειλόμενες εισφορές σε αποδοχές για τις αμέσως δυο (2) προηγούμενες τριμηνιαίες περιόδους εισφοράς που προηγούνται της περιόδου για την οποία απαιτεί επίδομα γονικής άδειας.

β. Η περίοδος λήψης της γονικής άδειας δεν συμπίπτει με περίοδο διακοπής της λειτουργίας της επιχείρησής του δυνάμει νόμου, εθίμου, συλλογικής σύμβασης ή συμφωνίας ή αναστολής των εργασιών της επιχείρησης του ασφαλισμένου αυτοτελώς εργαζόμενου.

1. Καθορισμός της χρονικής περιόδου εντός της οποίας ο αυτοτελώς εργαζόμενος γονέας οφείλει να προειδοποιήσει τον διευθυντή της Υπηρεσίας Κοινωνικών Ασφαλίσεων, για να λάβει γονική άδεια, στις τρεις (3) εβδομάδες πριν από την ημερομηνία έναρξης της γονικής άδειας, εκτός ειδικών περιπτώσεων που ο διευθυντής δύναται να δεχθεί σύμπτυξη της εν λόγω περιόδου.
2. Καθορισμός των όρων και των προϋποθέσεων για τη χορήγηση δικαιώματος παροχών σε περιπτώσεις επαγγελματικών βλαβών σε κάθε ασφαλισμένο αυτοτελώς εργαζόμενο, επιπροσθέτως των αντίστοιχων όρων και προϋποθέσεων που ήδη ισχύουν για τους ασφαλισμένους μισθωτούς. Ειδικότερα, οι εν λόγω επιπρόσθετοι όροι και προϋποθέσεις αφορούν τα ακόλουθα:

α. Το ατύχημα να έχει επισυμβεί κατά την άσκηση του επαγγέλματος για το οποίο ο αυτοτελώς εργαζόμενος είναι ασφαλισμένος και την ημέρα του ατυχήματος να ήταν εγγεγραμμένος για την εν λόγω ασφαλιστέα απασχόληση.

β. Το ατύχημα να έχει γνωστοποιηθεί στο Τμήμα Επιθεώρησης Εργασίας.

γ. Ο ασφαλισμένος αυτοτελώς εργαζόμενος να έχει απασχοληθεί με την εν λόγω ιδιότητα για τις αμέσως προηγούμενες της ημέρας του ατυχήματος δεκατρείς (13) εβδομάδες.

δ. Ο ασφαλισμένος αυτοτελώς εργαζόμενος να έχει καταβάλει τις οφειλόμενες εισφορές σε αποδοχές για τις αμέσως δυο (2) προηγούμενες τριμηνιαίες περιόδους εισφοράς που προηγούνται της περιόδου για την οποία απαιτεί επίδομα σωματικής βλάβης.

 Σύμφωνα με τα στοιχεία που κατατέθηκαν από το Υπουργείο Εργασίας και Κοινωνικών Ασφαλίσεων και τα οποία συνοδεύουν τα νομοσχέδια, σημειώνονται μεταξύ άλλων τα ακόλουθα:

1. Με βάση τα αποτελέσματα σχετικής αναλογιστικής μελέτης που εκπονήθηκε για την επέκταση των δικαιούχων επιδόματος γονικής άδειας, ώστε να περιληφθούν και οι αυτοτελώς εργαζόμενοι με τις ίδιες ασφαλιστικές προϋποθέσεις και στο ίδιο ύψος με τους μισθωτούς, το ύψος της ετήσιας δαπάνης υπολογίζεται να ανέλθει σε €0,6 εκ. ή σε 0,01% των ασφαλιστέων αποδοχών, ενώ το μη επαναλαμβανόμενο κόστος για κάλυψη του κόστους της αναδρομικότητας του επιδόματος υπολογίζεται να ανέλθει στα €1,1 εκ.
2. Με βάση τα αποτελέσματα σχετικής αναλογιστικής μελέτης που εκπονήθηκε για εκτίμηση του κόστους της επέκτασης της κάλυψης των αυτοτελώς εργαζομένων σε περίπτωση εργατικών ατυχημάτων, το ύψος της ετήσιας δαπάνης υπολογίζεται σε €0,6 εκ. ή σε 0,01% των ασφαλιστέων αποδοχών.

 Σκοπός του δεύτερου νομοσχεδίου είναι η τροποποίηση του περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής Νόμου,ώστε αφενός να διασαφηνιστεί ότι οι όροι και προϋποθέσεις χορήγησης επιδόματος γονικής άδειας ρυθμίζονται με τις διατάξεις του περί Κοινωνικών Ασφαλίσεων Νόμου και αφετέρου να συμπληρώσει τις προτεινόμενες με το πρώτο νομοσχέδιο ρυθμίσεις με τις οποίες παρέχεται το δικαίωμα επιδόματος γονικής άδειας στους αυτοτελώς εργαζομένους.

 Σημειώνεται ότι η επιτροπή για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων έκρινε σκόπιμη την κατά προτεραιότητα συζήτηση των νομοσχεδίων σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση των νομοσχεδίων ακολουθήθηκε η προβλεπόμενη στον Κανονισμό της Βουλής διαδικασία όσον αφορά τα στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σημειώνεται περαιτέρω ότι το πρώτο νομοσχέδιο συζητήθηκε μαζί με σχετικές προτάσεις νόμου, οι οποίες τιτλοφορούνται «Ο περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής (Τροποποιητικός) Νόμος του 2023» και «Ο περί Κοινωνικών Ασφαλίσεων (Τροποποιητικός) (Αρ. 7) Νόμος του 2023», οι οποίες κατατέθηκαν στη Βουλή από τους κ. Αντρέα Καυκαλιά, Χρίστο Χριστόφια και Γιώργο Κουκουμά εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις, στη συνεδρία της που πραγματοποιήθηκε στις 6 Φεβρουαρίου 2024, η οποία προηγήθηκε της κατάθεσης του δεύτερου νομοσχεδίου, και η ανάγκη προώθησης του δεύτερου νομοσχεδίου προέκυψε από την εν λόγω συζήτηση ενώπιον της επιτροπής.

 Σκοπός των εν λόγω προτάσεων νόμου είναι η τροποποίηση του περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής Νόμουκαι του περί Κοινωνικών Ασφαλίσεων Νόμου, ώστε να επεκταθεί η χρονική περίοδος εντός της οποίας δύναται να ασκείται το δικαίωμα λήψης γονικής άδειας και καταβολής του σχετικού επιδόματος μέχρι το δέκατο πέμπτο (15ο) έτος του τέκνου αντί μέχρι το όγδοο (8ο) έτος του τέκνου, όπως ισχύει με βάση τις διατάξεις των υφιστάμενων νομοθεσιών.

 Η επιτροπή έκρινε σκόπιμο να συνεχίσει τη συζήτηση επί των προτάσεων νόμου σε μεταγενέστερο της ψήφισης των νομοσχεδίων χρόνο, προκειμένου να δοθεί ο απαιτούμενος χρόνος στην εκτελεστική εξουσία να μελετήσει ενδελεχώς τις προτεινόμενες με τις προτάσεις νόμου ρυθμίσεις.

 Κατά τη συζήτηση του πρώτου νομοσχεδίου επί της αρχής, η οποία προηγήθηκε της κατάθεσης του δεύτερου νομοσχεδίου, η διευθύντρια των Υπηρεσιών Κοινωνικών Ασφαλίσεων ανέφερε ότι οι προτεινόμενες ρυθμίσεις κρίνονται αναγκαίες, προκειμένου να επιτευχθεί η επέκταση του δικαιώματος σε επίδομα γονικής άδειας και σε παροχές λόγω επαγγελματικών βλαβών, ώστε να περιληφθούν στους σχετικούς δικαιούχους και οι αυτοτελώς εργαζόμενοι και να διασφαλιστεί η συμμόρφωση της Κυπριακής Δημοκρατίας με σχετική υποχρέωσή της στο πλαίσιο υλοποίησης του Σχεδίου Ανάκαμψης και Ανθεκτικότητας.

 Οι εκπρόσωποι του Γραφείου της Επιτρόπου Προστασίας των Δικαιωμάτων του Παιδιού, του Γραφείου της Επιτρόπου Διοικήσεως και Προστασίας Ανθρωπίνων Δικαιωμάτων, της ΠΟΠ, της ΠΟΠΟ, της ΠΕΟ, της ΣΕΚ, της ΔΕΟΚ, της ΠΑΣΥΔΥ, της ΑΣΔΥΚ, της ΠΟΑΣΟ και της Παγκύπριας Συντεχνίας ΙΣΟΤΗΤΑ συμφώνησαν με τους σκοπούς και επιδιώξεις των προτεινόμενων με το πρώτο νομοσχέδιο ρυθμίσεων και ειδικότερα σε σχέση με την προτεινόμενη παροχή δικαιώματος επιδόματος γονικής άδειας στους αυτοτελώς εργαζομένους, οι ίδιοι υποστήριξαν ότι οι σχετικές ρυθμίσεις θα συμβάλουν στην περαιτέρω εξισορρόπηση/συμφιλίωση της επαγγελματικής με την οικογενειακή ζωή.

 Ο εκπρόσωπος της ΟΕΒ συμφώνησε με τη φιλοσοφία των προτεινόμενων με το πρώτο νομοσχέδιο ρυθμίσεων, ωστόσο ανέφερε ότι τα ζητήματα που αφορούν τους ασφαλισμένους αυτοτελώς εργαζομένους σε σχέση με τις παροχές που λαμβάνουν και με τις εισφορές που καταβάλλουν στο Ταμείο Κοινωνικών Ασφαλίσεων δεν πρέπει να προσεγγίζονται αποσπασματικά, αλλά να προσεγγίζονται ολιστικά, προκειμένου να διασφαλίζεται η βιωσιμότητα του ταμείου.

 Ο εκπρόσωπος του ΚΕΒΕ συμφώνησε με τους σκοπούς και επιδιώξεις των προτεινόμενων με το πρώτο νομοσχέδιο ρυθμίσεων και υποστήριξε ότι πρέπει να εφαρμοστούν αποτελεσματικές ασφαλιστικές δικλίδες αναφορικά με το παρεχόμενο δικαίωμα σε επίδομα γονικής άδειας στους αυτοτελώς εργαζομένους.

 Ο εκπρόσωπος της ΠΟΒΕΚ επίσης συμφώνησε με τους σκοπούς και επιδιώξεις του πρώτου νομοσχεδίου, σημειώνοντας παράλληλα την ανάγκη περαιτέρω εξισορρόπησης των παροχών που λαμβάνουν οι αυτοτελώς εργαζόμενοι από το Ταμείο Κοινωνικών Ασφαλίσεων με τις αντίστοιχες παροχές που λαμβάνουν οι μισθωτοί και ειδικότερα σε σχέση με το επίδομα ασθενείας και το επίδομα ανεργίας.

 Στο πλαίσιο της περαιτέρω εξέτασης του πρώτου νομοσχεδίου την επιτροπή απασχόλησε μεταξύ άλλων η ανάγκη προώθησης συμπληρωματικών ρυθμίσεων στον περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής Νόμο σε σχέση με την προτεινόμενη παροχή δικαιώματος επιδόματος γονικής άδειας στους αυτοτελώς εργαζομένους, προκειμένου να επιτευχθεί ολοκληρωμένη ρύθμιση της παροχής του εν λόγω δικαιώματος.

 Το Υπουργείο Εργασίας και Κοινωνικών Ασφαλίσεων, λαμβάνοντας υπόψη τα πιο πάνω, έκρινε αναγκαία την τροποποίηση του περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής Νόμου και ως εκ τούτου προχώρησε στην κατάθεση του δεύτερου νομοσχεδίου, προκειμένου να τεθεί ενώπιον της επιτροπής μαζί με το πρώτο νομοσχέδιο για συνέχιση της συζήτησης.

 Στο πλαίσιο της συζήτησης των δύο νομοσχεδίων ενώπιον της επιτροπής η εκπρόσωπος του Τμήματος Εργασιακών Σχέσεων του Υπουργείου Εργασίας και Κοινωνικών Ασφαλίσεων ανέφερε ότι με τις προτεινόμενες με το δεύτερο νομοσχέδιο ρυθμίσεις γίνεται παραπομπή στις διατάξεις του περί Κοινωνικών Ασφαλίσεων Νόμου σε ό,τι αφορά τους όρους και προϋποθέσεις χορήγησης επιδόματος γονικής άδειας και ως εκ τούτου επιτυγχάνεται απλοποίηση του σχετικού νομοθετικού πλαισίου.

 Οι εκπρόσωποι του Γραφείου της Επιτρόπου Προστασίας των Δικαιωμάτων του Παιδιού, του Γραφείου της Επιτρόπου Διοικήσεως και Προστασίας Ανθρωπίνων Δικαιωμάτων, της ΠΟΠ, της ΣΕΚ, της ΔΕΟΚ και της ΟΕΒ δεν διαφοροποιήθηκαν από τις αρχικές θέσεις που εξέφρασαν κατά το προηγούμενο στάδιο συζήτησης του πρώτου νομοσχεδίου και εξέφρασαν τη σύμφωνη γνώμη τους με τους σκοπούς και επιδιώξεις του δεύτερου νομοσχεδίου.

 Η εκπρόσωπος της ΠΕΟ συμφώνησε με τη φιλοσοφία των δύο νομοσχεδίων, ωστόσο σημείωσε την ανάγκη εισαγωγής επιπρόσθετων ρυθμίσεων στον περί Αδειών (Πατρότητας, Γονική, Φροντίδας, Ανωτέρας Βίας) και Ευέλικτων Ρυθμίσεων Εργασίας για την Ισορροπία μεταξύ Επαγγελματικής και Ιδιωτικής Ζωής Νόμο, προκειμένου να διασφαλιστεί ότι οι αυτοτελώς εργαζόμενοι γονείς θα απολαμβάνουν κατά τον ίδιο τρόπο τα δικαιώματα που απολαμβάνουν οι μισθωτοί γονείς σε σχέση με τη χορήγηση γονικής άδειας.

 Στο πλαίσιο της περαιτέρω εξέτασης των δύο νομοσχεδίων, επιπροσθέτως των ζητημάτων που τέθηκαν από τους εμπλεκόμενους φορείς, την επιτροπή απασχόλησε μεταξύ άλλων η ανάγκη εισαγωγής επιπρόσθετων ρυθμίσεων, προκειμένου να διασφαλιστεί η προτεινόμενη παροχή δικαιώματος επιδόματος γονικής άδειας στους αυτοτελώς εργαζομένους, καθώς, σύμφωνα με τις διατάξεις των δύο βασικών νόμων, ασφαλισμένος γονέας, για να δικαιούται επίδομα γονικής άδειας, πρέπει να απουσιάζει από την εργασία του με γονική άδεια, την οποία άδεια δικαιούνται να λαμβάνουν αποκλειστικά οι μισθωτοί γονείς.

 Σχολιάζοντας τους πιο πάνω προβληματισμούς και θέσεις των εμπλεκόμενων φορέων και μελών της επιτροπής, οι εκπρόσωποι των Υπηρεσιών Κοινωνικών Ασφαλίσεων του Υπουργείου Εργασίας και Κοινωνικών Ασφαλίσεων και του Τμήματος Εργασιακών Σχέσεων του ίδιου υπουργείου ανέφεραν μεταξύ άλλων ότι η νομοθεσία που διέπει τους όρους και τις προϋποθέσεις χορήγησης γονικής άδειας αποσκοπεί στη διασφάλιση της απόλαυσης του σχετικού δικαιώματος των εργαζομένων αποκλειστικά στις περιπτώσεις που αυτοί απασχολούνται για άλλο πρόσωπο, κάτω από τέτοιες περιστάσεις από τις οποίες μπορεί να συναχθεί η ύπαρξη σχέσης εργοδότη και εργοδοτουμένου. Ως εκ τούτου, η εν λόγω νομοθεσία δεν δύναται να ρυθμίσει τους όρους και τις προϋποθέσεις χορήγησης της εν λόγω άδειας, όταν για την απασχόληση του εργαζόμενου δεν υφίσταται σχέση εργοδότη και εργοδοτουμένου, καθώς οι αυτοτελώς εργαζόμενοι δεν δύνανται να αιτηθούν τη χορήγηση γονικής άδειας από τον εργοδότη τους λόγω της ιδιάζουσας μορφής που διέπει την απασχόλησή τους. Παρ’ όλα αυτά, λαμβάνοντας υπόψη την ανάγκη διασφάλισης της ίσης μεταχείρισης της εν λόγω κατηγορίας εργαζομένων σε σύγκριση με τους μισθωτούς, σε περίπτωση απουσίας από την εργασία για σκοπούς φροντίδας τέκνου, κρίθηκε σκόπιμη η προτεινόμενη με το πρώτο νομοσχέδιο χορήγηση δικαιώματος επιδόματος γονικής άδειας στους αυτοτελώς εργαζομένους υπό συγκεκριμένους όρους και προϋποθέσεις.

 Το Υπουργείο Εργασίας και Κοινωνικών Ασφαλίσεων, λαμβάνοντας υπόψη τις θέσεις που εκφράστηκαν στο στάδιο της εξέτασης των προτεινόμενων ρυθμίσεων ενώπιον της επιτροπής, έκρινε αναγκαία την αναθεώρηση του πρώτου νομοσχεδίου και σε συνεννόηση με τη Νομική Υπηρεσία της Δημοκρατίας προχώρησε στην ετοιμασία αναθεωρημένου κειμένου αυτού, το οποίο τέθηκε ενώπιον της επιτροπής για ολοκλήρωση της συζήτησης. Στο αναθεωρημένο κείμενο του πρώτου νομοσχεδίου προβλέπεται μεταξύ άλλων η προσθήκη προνοιών, προκειμένου να διασαφηνιστεί ο ορισμός της γονικής άδειας σε σχέση με τους αυτοτελώς εργαζομένους και συνεπώς να διασφαλιστεί η προτεινόμενη χορήγηση δικαιώματος επιδόματος γονικής άδειας στην εν λόγω κατηγορία εργαζομένων.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών των νομοσχεδίων κατά τη συζήτησή τους ενώπιον της ολομέλειας του σώματος.

23 Απριλίου 2024

ΧΚ/ΜΑΧ/ΘΚ

Αρ. Φακ.: 23.01.065.024-2024

 23.01.065.073-2024